Page:Ludus Coventriae (1841).djvu/343

 Jhesus. A! woman, woman, behold ther thi sone! And thou Jon take her for thi modyr! I charge the to kepe her as besyly as thou kone,  Thou a clene mayde xal kepe another! And, woman, thou knowyst that my fadyr of hefne me sent  To take this manhod of the, Adamys rawnsom to pay; ffor this is the wyl and to my ffaderys intent,   That I xal thus deye to delyvere man fro the develys pray! Now syn it is the wyl of my fadyr it xuld thus be,  Why xuld it dysplese the, modyr, now my deth so sore? And for to suffre al this for man I was born of the,  To the blys that man had lost man aȝen to restore. Here owe Lady xal ryse and renne and halse the crosse.

Maria Magdalen. A! good lady, why do ȝe thus? ȝour dolful cher now chevit us sore. And for the peyne of my swete Lord Jhesus,  That he seyth in ȝou, it peyneth hym more. Maria virgo. I pray yow alle lete me ben here,  And hang me up here on this tre, Be my frend and sone that me is so dere;   ffor ther he is, ther wold I be. Johannes. Jentyl lady, now leve ȝour mornyng,  And go with us, now we ȝou pray! And comfort oure Lord at hese departyng,  ffor he is almost redy to go his way. Here thei xal take oure lady from the crosse, and here xal Pylat come down from his shaffald with Cayphas and